Letalske karte za 3000 evrov, hotelske sobe tudi po 500 evrov in več na noč. Luksuza na službenih poteh župana Popoviča ne manjka, učinki poti pa so vprašljivi.

Decembra 2013 se je koprski župan Boris Popovič za dober teden odpravil na službeno pot na Kitajsko.

Pot ni bila poceni. Letalska vozovnica iz Benetk do Hongkonga, Šanghaja in nazaj je stala 4242 evrov.

Popovič je na poti prenočeval v stilu. V hotelu s petimi zvezdicami Mandarin Oriental v Hongkongu je za »deluxe« sobo plačal 566 evrov na noč. Za tri nočitve torej 1699 evrov.

Pet noči v Šanghaju je bilo nekoliko cenejših. Za nastanitev v hotelu s petimi zvezdicami Langham Xintiandi, v sobi »grand room studio«, je plačal 334 evrov na noč, torej skupno 1670 evrov.

Skupni račun za osem dni potovanja župana Popoviča je znašal 7746 evrov. Na koprsko občino smo se obrnili z vprašanjem, kakšni so bili namen, cilji in rezultati službenega potovanja. Z občine so nam odgovorili v enem stavku: »V Hongkong in Šanghaj je župan potoval z gospodarsko delegacijo, med ostalimi tudi s predstavniki Luke Koper.«

Visoki stroški za potovanja

Na podcrto.si smo v preteklosti že večkrat poročali o visokih občinskih stroških za Popovičeva službena potovanja. Med letoma 2003 in 2015 so ti znašali že več kot 120.000 evrov.

O učinkih teh poti pa koprska občina ni preveč zgovorna. Kot so nam že lani pojasnili na koprski občini, župan z obiski v tujini v občino poskuša privabiti tuje investitorje. Nato pa se, kot so še zapisali, menda vedno »zatakne pri naši politiki in nesposobnosti politikov, da debirokratizirajo državo in omogočijo večji pritok kapitala za tuje investicije«.

Računsko sodišče je v odgovoru podcrto.si glede stroškov Popovičevih službenih poti zapisalo, da podatkov o potnih stroških županov slovenskih občin nimajo, zato ne morejo oceniti, ali so izdatki za Popovičeva službena potovanja visoki ali nizki. Priporočili pa so, da uporabnik javnih sredstev v takih primerih sprejme akt, s katerim bi zagotovili učinkovitost in gospodarnost porabe javnega denarja. Torej akt, ki bi določal, kdaj so potovanja upravičena, kakšni so cilji potovanj, pričakovani učinki in podobno.

Koprska občina aktov ali predpisov, ki bi urejali službena potovanja, nima.

Drage poti v Miami

Letos smo od koprske občine z zahtevo po dostopu do informacij javnega značaja pridobili podrobnejše podatke o stroških službenih poti župana Popoviča med letoma 2008 in 2015.

Zvezda stalnica njegovih službenih poti je Miami. V največje mesto ameriške zvezne države Florida Popovič potuje praktično vsako leto od leta 2006 dalje. Po pojasnilih občine Popovič vsako leto spomladi obišče miamijski sejem ladijskega turizma Seatrade. Tam po pojasnilih občine privablja turistične križarke v Koper.

Stroški vsakoletnih potovanj Popoviča v Miami so podobni potovanju na Kitajsko. Leta 2015 je na primer letalska vozovnica za Popoviča iz Benetk v Miami in nazaj stala 2663 evrov. Osem nočitev v luksuznem hotelu Fontainebleau Miami Beach v »Ocean front balcony room« je stalo 4620 evrov oziroma 577 evrov na noč. Še pet noči je Popovič spal v hotelu Marriott South Beach, kjer je bila soba malenkost cenejša: 552 evrov na noč, torej skupno 2760 evrov. Celotno Popovičevo potovanje v Miami je občino tako stalo dobrih 10.000 evrov.

Največ je koprska občina za potovanje v Miami sicer porabila leta 2012 – kar 20.800 evrov. Po pojasnilih občine so v Miami potovali štirje predstavniki koprske občine. Tistega leta je bila namreč koprska občina ena izmed desetih, ki je na sejmu Seatrade dobila priznanje za »izredno inovativen in prisrčen način sprejemanja turistov s potniških ladij«. Največji del teh stroškov – 8100 evrov – je porabil Popovič. Priložnosti primerno je za osem dni bivanja v hotelu v Miamiju plačal kar 5380 evrov oziroma dobrih 670 evrov na noč. Letalska karta za Popoviča je stala nadaljnjih 1775 evrov.

Na koprsko občino smo se obrnili z vprašanjem, zakaj Popovič v Miamiju prenočuje v dragih luksuznih hotelih. Povedali so nam, da Popovič v Miami potuje, da mednarodnim ladjarjem pokaže, da imajo pri prihodu turističnih križark v Koper podporo lokalne skupnosti. V najdražjih hotelih pa spi, ker tam prenočujejo tudi predstavniki ladjarskih družb. Tako lahko na primer med zajtrkom v hotelu pristopi do ladjarjev in jim predstavi prednosti Kopra kot turistične destinacije.

Po naših podatkih Popovič sicer ne zna angleško. Zato smo predstavnike koprske občine vprašali, kako se sporazumeva z ladjarji. Povedali so nam, da župan razume vse, pri govorjenju pa si pomaga z rokami.

Letos se bo po napovedih občine v Kopru ustavilo okoli 60 turističnih križark.

Deluxe hoteli in VIP-lože

Stroški službenih poti Popoviča na ostale destinacije močno variirajo. Medtem ko je Popovičeva letalska vozovnica za pot v London leta 2012 stala 1362 evrov, je bila istega leta cena vozovnice v Valencio le 199 evrov.

Izstopa tudi pot v rusko mesto Samara novembra 2008: letalske vozovnice za Popoviča in še tri uslužbence koprske občine v Samaro prek moskovskega letališča Šermetjevo so skupaj stale kar 8000 evrov. Obenem je občina vsem štirim uslužbencem na Šermetjevem na poti tja in nazaj plačala VIP-ložo za čakanje na naslednji let. VIP-loža je znašala 280 evrov po osebi, torej je občina na tem potovanju le za VIP-lože skupaj odštela 2240 evrov. Celotna pot v Samaro je občino stala skoraj 17.000 evrov. Namen poti je bil »vzpostavitev sodelovanja med Samaro in Koprom«, so nam leta 2015 na kratko pojasnili na koprski občini.

Med dražjimi je bilo tudi petdnevno potovanje Popoviča v Singapur septembra 2011. Letalska vozovnica je stala 3303 evre, deluxe soba v luksuznem hotelu s petimi zvezdicami Marina Bay Sands pa še 299 evrov na noč, kar za tri noči znaša 897 evrov. Stroški celotne petdnevne poti so tako za Popoviča znašali 4200 evrov.

Kakšen je bil namen in učinek te poti? Popovič je po pojasnilih občine »na povabilo enega najbogatejših poslovnežev na področju investicij in gradbeništva iz Indije, gospoda Ranu Dasa, ki ima svoje podjetja tudi v Singapurju,« singapurskim poslovnežem predstavil projekt »Capovizija«. Projekt naj bi zajemal »celotno modernizacijo mesta Koper, prometno ureditev, investicije v infrastrukturo, gradnjo hotelov in športnih objektov«. Popovič pa je v Singapurju iskal investitorje za projekt. Toda, kot so pojasnili na občini, župan zaradi gospodarske krize, ki je najbolj prizadela gradbeništvo, v svojih prizadevanjih ni uspel.

Dražja službena potovanja župana Popoviča (glede na razpoložljivo dokumentacijo, ki smo jo pridobili):

1. Potovanje v Las Vegas, Orlando in Miami, 5. 3.–18. 3. 2007:

Letalska vozovnica: 3381 evrov

Hotel in najem avtomobila: 3940 evrov

2. Potovanje v New York in Miami, 1. 3.–14. 3. 2008:

Letalska vozovnica: 3931 evrov

Hotel: 4956 evrov

3. Potovanje v Samaro, 10. 11.–16. 11. 2008

Letalska vozovnica: 1999 evrov

Hotel: 1276 evrov (tri nočitve)

VIP-sprejem na letališču v Moskvi: 560 evrov (za celo delegacijo 2240 evrov)

4. Potovanje v Miami, 14. 3.–21. 3. 2009

Letalska vozovnica: 2937 evrov

Hotel: 1755 evrov

5. Potovanje v Miami, 15. 3.–24. 3. 2010

Letalska vozovnica: 2836 evrov

Hotel: 3555 evrov

6. Potovanje v Singapur, 11. 9.–16. 9. 2011

Letalska vozovnica: 3304 evre

Hotel: 897 evrov (tri nočitve)

7. Potovanje v Miami, 11. 3.–20. 3. 2011

Letalska vozovnica: 2240 evrov

Hotel: 2961 evrov (7 nočitev)

8. Potovanje v Istanbul in Kuvajt, 2. 6.–7. 6. 2012

Letalska vozovnica: 1969 evrov

Hotel: 1210 evrov

9. Potovanje v Miami, 12. 3.–20. 3. 2012

Letalska vozovnica: 1775 evrov

Hotel: 5380 evrov

10. Potovanje v Los Angeles in Miami, 4. 3.–16. 3. 2013

Letalska karta: 828 evrov (ni jasno, ali je to cena za celotno potovanje ali le za povratek iz Miamija)

Hotel: 2577 evrov

11. Potovanje v Hongkong in Šanghaj, 15.–24. 12 2013

Letalska vozovnica: 4242 evrov

Hotel: 3369 evrov

12. Potovanje v New York in Miami, 3. 3.–17. 3. 2014

Letalska vozovnica: 1305 evrov

Hotel: 5480 evrov

13. Potovanje v Orlando in Miami, 12.–28. 3. 2015

Letalska vozovnica: 2663 evrov

Hotel: 7380 evrov

Prikaz nasprotnih dejstev Občine Koper:

»Ne drži, da Boris Popovič ne zna angleško oz. da razume vse, vendar si pri govorjenju pomaga z rokami, saj se z ladjarji kompetentno sporazumeva v angleškem jeziku. Ne drži niti, da bi bile to informacije, posredovane s strani predstavnikov koprske občine«.

Odgovor avtorja na prikaz nasprotnih dejstev:

Občino Koper sem že lani zaprosil za podatke o potovanju župana Popoviča v Miami leta 2015. Z občine so nam sporočili, da nam bodo podatke posredovali le v primeru, da se osebno zglasim na občini. Kot so mi takrat povedali, so mi želeli na tem sestanku osebno pojasniti namen poti v Miami.

Pogovora, ki smo ga nato opravili 29. 11. 2016 ob deseti uri, mi predstavnici občine, s katerima sem se pogovarjal, nista dovolili snemati. Dovolili pa sta mi v članku povzeti izrečena pojasnila na sestanku.

Na sestanku sem predstavnico občine Jano Tolja izrecno vprašal, ali župan Popovič govori angleško in če ne, kako se sporazumeva z ladjarji. Povedala mi je, da se Popovič “vse zmeni”; da razume vse, pri govoru pa si pomaga z rokami.

Že med pogovorom sem si v blok zapisoval ključne točke pogovora. V zapiskih se nahaja tudi zapis: “Angleščina Popoviča: vse se zmeni, si pomaga z rokami, vse razume.”

V celoti torej zavračam trditve občine, da ne držijo moje zapisane besede, da so mi predstavniki Občine Koper, konkretno Jana Tolja, povedali, da si Popovič pri govoru v angleščini pomaga z rokami.

Vse dvome v to, kaj je bilo izrečeno in kaj ne, bi lahko odpravili, če bi mi občina dovolila pogovor posneti. Vendar tudi zdaj stojim za svojimi besedami in sem jih pripravljen potrditi kjer koli.

Anže Voh Boštic